‘เบอร์ลี่’รุกซื้อคาร์ฟูร์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ลั่นสำเร็จจริงต้องระดมเงินเพิ่มทุน หุ้นวิ่งฉิวมีเหตุผลหนุนไร้อินไซด์
โพสต์ทูเดย์ — เบอร์ลี่ยุคเกอร์เดินหน้าซื้อกิจการคาร์ฟูร์ แย้มหากสำเร็จต้องเพิ่มทุนจดทะเบียน แจงเหตุหุ้นวิ่งฉิ่ว มีพื้นฐานรองรับ ไม่มีอินไซเดอร์เทรดดิง 
นายอัศวิน เตชะเจริญวิกุล กรรมการผู้จัดการใหญ่ บริษัท เบอร์ลี่ ยุคเกอร์ (BJC) เปิดเผยว่า ขณะนี้อยู่ระหว่างการพิจารณาเข้าซื้อกิจการคาร์ฟูร์ในประเทศไทย ซึ่งมีผู้ประกอบการทั้งในและต่างประเทศหลายรายแสดงความสนใจเข้าร่วมประมูลการซื้อคาร์ฟูร์ครั้งนี้ด้วย 
“มูลค่าการเข้าซื้อครั้งนี้ทาง BJC ได้ประเมินจากจำนวนสาขาของคาร์ฟูร์ที่มี 40 สาขาทั่วประเทศ แต่ตัวเลขสุดท้ายคงต้องรอจากคาร์ฟูร์อีกครั้ง หากบริษัทชนะการประมูลคงจะพิจารณาการเพิ่มทุน แม้ว่าบริษัทจะมีกำไรก่อนหักภาษี ดอกเบี้ย ค่าเสื่อม (อีบิทดา) สูงถึง 3,0004,000 ล้านบาทต่อปีก็ตาม” นายอัศวิน กล่าว
“เราเป็นบริษัทจดทะเบียนในตลาดหลักทรัพย์ สามารถเลือกแนวทางการระดมทุนที่มีต้นทุนการเงินต่ำที่สุด ส่วนการเพิ่มทุนขึ้นอยู่กับว่ามีเหตุผลที่ดี รองรับการขยายตัวในอนาคตหรือไม่ และทำให้สัดส่วนราคาต่อกำไรต่อหุ้นหรือพี/อีอยู่ในระดับเหมาะสม” นายอัศวิน กล่าว
สำหรับราคาหุ้นที่ดีดขึ้นแรงจากแถว 7 บาทเศษขึ้นมาปิดที่ 18.10 บาทล่าสุด ท่ามกลางมูลค่าการซื้อขายหุ้นหนาแน่นกว่าปกตินั้น นายอัศวิน กล่าวว่า เหตุผลที่สนับสนุนให้ราคาหุ้น BJC เพิ่มขึ้นแรงในระยะที่ผ่านมา เป็นผลจากข่าวการประกาศร่วมทุนกับบริษัท โอเว่นอิลลินอยส์ ผู้ผลิตบรรจุภัณฑ์แก้วรายใหญ่ของโลก และข่าวสนใจเข้าซื้อห้างคาร์ฟูร์ ทำให้นักลงทุนทั้งในและต่างประเทศสนใจลงทุนในหุ้น BJC แต่ขอเตือนว่าการเข้าซื้อกิจการคาร์ฟูร์ยังมีความไม่แน่นอนอยู่ เพราะมีผู้เข้าร่วมประมูลหลายราย 
นอกจากนี้ สาเหตุที่ BJC ปรับตัวขึ้น เนื่องจากระยะที่ผ่านมานักลงทุนให้ความสนใจหุ้นที่มีมูลค่าหลักทรัพย์ตามราคาตลาด (มาร์เก็ตแคป) ขนาดกลาง และ BJC เป็นหนึ่งในนั้นทำให้หุ้นได้รับความสนใจด้วย โดยปัจจุบันมาร์เก็ตแคปของบริษัทอยู่ที่ระดับ 2.9 หมื่นล้านบาท 
“ผมขอยืนยันว่าราคาหุ้น BJC ที่เพิ่มขึ้นแรงไม่มีการใช้ข้อมูลภายในหาประโยชน์ส่วนตัว (อินไซด์) แต่อย่างใด และที่ผ่านมาตลาดหลักทรัพย์ก็ไม่ได้ให้บริษัทชี้แจงในประเด็นนี้ เพียงแต่ให้ชี้แจงเรื่องการเข้าซื้อคาร์ฟูร์เท่านั้น” นายอัศวิน กล่าว
มาร์เก็ตติงกล่าวว่า หุ้น BJC เพิ่งมาได้รับความสนใจจากนักลงทุน ภายหลังกลุ่มนายเจริญ สิริวัฒนภักดี เจ้าของเบียร์ช้างเข้ามาถือหุ้นใหญ่ รวมถึงมีข่าวดีเรื่องการขยายธุรกิจ และการซื้อกิจการทั้งในและต่างประเทศ ซึ่งจะมีโอกาสทำให้กำไรสุทธิขยายตัวแบบก้าวกระโดด มาสนับสนุนการลงทุนของนักลงทุน 
แหล่งข่าวจากวงการวาณิชธนกิจเปิดเผยว่า มีกระแสข่าวว่าบริษัทหลักทรัพย์ (บล.) บัวหลวงได้รับการแต่งตั้งให้เป็นที่ปรึกษาทางการเงินในการขายกิจการห้างคาร์ฟูร์ในประเทศไทย 
นายพิเชษฐ สิทธิอำนวย กรรมการผู้อำนวยการ บล.บัวหลวง กล่าวว่า บริษัทไม่ได้เป็นที่ปรึกษาการเงินห้างคาร์ฟูร์ในการขายกิจการในเมืองไทย ซึ่งข่าวที่ออกมาเป็นข่าวมั่ว
ขณะที่นายกำธร ศิลาอ่อน ผู้ช่วยกรรมการผู้จัดการ สายงานวาณิชธนกิจ บล.บัวหลวง ไม่ตอบรับหรือปฏิเสธแต่อย่างใด
ด้านแหล่งข่าวจาก บล.บัวหลวงเปิดเผยว่า ผู้บริหารที่เป็นที่ปรึกษาห้างคาร์ฟูร์ มี 2 คน คือ นายกำธรและนายวรารัตน์ ชุติมิต กรรมการผู้จัดการสายงานวาณิชธนกิจ